**Vil du bli fritidskontakt?**

Kragerø kommune, Fritidstjenesten trenger fritidskontakter(støttekontakter) til barn, unge og voksne.  
  
**Hva er fritidskontakt?**   
Fritidskontakt er en kommunal tjeneste for personer som trenger hjelp til å få en aktiv fritid eller komme ut av en isolert tilværelse. Fritidskontakten kan tilby sosialt samvær og følge til ulike typer fritidsaktiviteter. Innholdet i tjenesten tilpasses ønsker, behov og forutsetninger hos mottakeren.   
For på den måten hjelpe han/henne til å bli mer trygg på seg selv, bedre kunne håndtere ulike livssituasjoner, samt og omgås andre mennesker i større grad.

Vedtak om fritidskontakt fattes etter Lov om kommunale helse- og omsorgstjenester § 3.2.  
  
**Hva gjør en fritidskontakt?**  
Som fritidskontakt kan du bidra med positive opplevelser og utvikling, og være en viktig person i et annet menneskes liv. Mange fritidskontakter synes oppdraget er givende også for dem selv.

Det vanligste er å ha individuell fritidskontakt noen timer i uken. Oppdraget som fritidskontakt kan likevel også gjelde for grupper, og det kan utføres i samarbeid med frivillige organisasjoner.

Det er i stor grad brukerens interesser og behov som avgjør hvilke aktiviteter fritidskontakten gjør sammen med brukeren. Det kan f.eks. være å gå på kino, teater, konsert eller museum, kafébesøk, fjell-, sykkel- eller fisketur, leke, klatre, tur i svømmehallen, spillkveld eller biltur.

**Vi søker deg som er:**

* Positiv og engasjert person over 18 år
* Har tid til å gi noe av deg selv til andre
* Er stabil og holder avtaler
* Kan avse noen timer i uken til noen som trenger deg
* Har førerkort

Det kreves ingen spesiell utdanning for å bli fritidskontakt, men du må ha en interesse for å jobbe med mennesker og respekt for andre.  
  
Vi vil forsøke å matche deg og dine interesser med brukerens behov og ønsker.  
  
Du vil få betalt etter gjeldende satser, i tillegg til utgiftsdekning med inntil kr 150,- pr mnd. og kjøregodtgjørelse etter statens satser på inntil 100 km pr mnd.   
Den du er støttekontakt for, må selv dekke egne utgifter mens han eller hun er sammen med deg, for eksempel mat, inngangspenger og transport.  
  
Du må også levere politiattest.

Ønsker du å bli fritidskontakt fyller du ut **Registreringsskjema for å bli Fritidskontakt** på kommunens hjemmeside: <https://www.kragero.kommune.no/tjenester/kultur-idrett-og-fritid/fritidstjenesten/skjemaer/> og sender det til [post@kragero.kommune.no](mailto:post@kragero.kommune.no)